Малын индексжүүлсэн даатгалын тухай хуулийн төслийн ажлын

хэсгийн хуралдааны тойм /2014.04.21/

Малын индексжүүлсэн даатгалын тухай хуулийн төслийг хэлэлцүүлэгт бэлтгэх үүрэг бүхий ажлын хэсгийн хурал 2014 оны 4 дүгээр сарын 21-ний өдрийн 14.55 цагт Төрийн ордны Г танхимд хуралдав.

Хуралдаанд ажлын хэсгийн ахлагч, Улсын Их Хурлын гишүүн А.Бакей, Улсын Их Хурлын гишүүн Ц.Цолмон, Л.Энх-Амгалан, Я.Содбаатар, Б.Гарамгайбаатар, Сангийн яамны Санхүүгийн бодлого, өрийн удирдлагын газрын даргын үүргийг түр орлон гүйцэтгэгч Б.Нямаа, Үндэсний статистикийн хорооны Макро эдийн засгийн газрын дарга Б.Бадамцэцэг, Санхүүгийн зохицуулах хорооны Ердийн даатгалын хэлтсийн дарга Б.Жавхлант, Санхүүгийн зохицуулах хорооны Даатгалын бодлого, төлөвлөлтийн хэлтсийн дарга П.Цэрэндэжид, Малын индексжүүлсэн даатгал төслийн нэгжийн захирал Я.Өлзийболд, Малын индексжүүлсэн даатгал төслийн нэгжийн хуулийн ажилтан Б.Сувд-Эрдэнэ, “Миг” даатгалын компанийн дэд захирал М.Жалавдорж, Байнгын хорооны ахлах зөвлөх Д.Энхбат, зөвлөх Я.Хишигт, референт З.Оюунсүрэн нар оролцлоо.

Энэ өдрийн хуралдаанаар хуулийн төсөлд оруулах өөрчлөлтийн талаар ажлын дэд хэсгээс боловсруулсан саналыг хэлэлцэв.

Хуулийн төслийг хэлэлцэх явцад Улсын Их Хурлын гишүүн Ц.Цолмон хуулийн төслийн нэрийг Мал сүргийн даатгалын тухай хууль гэж өөрчлөх, Улсын Их Хурлын гишүүн Б.Гарамгайбаатар хуулийн төсөл давхар даатгалын төрийн өмчит үйлдвэрийн газрыг бий болгох зорилготой харагдаж байгаа тул үүний эсрэг байр суурьтай байна гэсэн саналыг, Улсын Их Хурлын гишүүн Л.Энх-Амгалан хуулийн төсөлд эрсдэл тооцож байгаа босго үндсэндээ малчдаа гэхээсээ илүү даатгалын компанийн эрсдэлийг дампуурахаас сэргийлсэн ийм тогтолцоо харагдаж байна. Эрсдэлийн түвшинг зааглах, босго тогтоох журмыг Засгийн газар баталж болохгүй. Эрсдэлээ өөрөө үүрч байгаа даатгалын компани, малаа даатгаж байгаа малчид, цаашдаа давхар даатгалын компаниуд өөрсдөө зах зээлийн журмаар эрсдэлийнхээ босгыг тогтоодог ийм хэлбэр рүү шилжих гэсэн саналуудыг тус тус хэлсэн болно.

Ажлын хэсгийн ахлагч Улсын Их Хурлын гишүүн А.Бакей хуулийн төслийг дахин судалж, арилжааны даатгалын компаниудын удирдлагуудтай уулзаж, санал солилцон маргаантай асуудлыг шийдвэрлэх хувилбар боловсруулж, дараагийн хуралдаан дээр танилцуулах үүргийг ажлын дэд хэсэгт өглөө.

Хуралдаан 16.00 цагт өндөрлөв.

БАЙГАЛЬ ОРЧИН, ХҮНС, ХӨДӨӨ АЖ АХУЙН

БАЙНГЫН ХОРООНЫ АЖЛЫН АЛБА